CELEX: E2016P0016
Language: mt
Date: 2016-10-24 00:00:00
Title: Talba għal Opinjoni Konsultattiva tal-Qorti tal-EFTA minn Frostating lagmannsrett datata l-24 ta’ Ottubru 2016 fil-kawża ta’ Fosen-Linjen AS v AtB AS (Kawża E-16/16)

20.4.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 123/9
            
         Talba għal Opinjoni Konsultattiva tal-Qorti tal-EFTA minn Frostating lagmannsrett datata l-24 ta’ Ottubru 2016 fil-kawża ta’ Fosen-Linjen AS v AtB AS
   (Kawża E-16/16)
   (2017/C 123/10)
   Saret talba lill-Qorti tal-EFTA permezz ta’ ittra datata l-24 ta’ Ottubru 2016 minn Frostating lagmannsrett (il-Qorti tal-Appell ta’ Frostating), li daħlet fir-Reġistru tal-Qorti fil-31 ta’ Ottubru 2016, għal Opinjoni Konsultattiva fil-kawża ta’ Fosen-Linjen As v AtB AS fuq il-mistoqsijiet li ġejjin:
   
               1.
            
            
               L-Artikoli 1(1) u 2(1)(c) tad-Direttiva 89/665/KEE, jew dispożizzjonijiet oħra ta’ dik id-Direttiva, jipprekludu regoli nazzjonali dwar l-għoti ta’ kumpens, jekk l-għoti ta’ kumpens minħabba li l-awtorità kontraenti tkun warrbet id-dispożizzjonijiet legali taż-ŻEE dwar il-kuntratti pubbliċi, jkun kundizzjonali fuq
               
                           (a)
                        
                        
                           l-eżistenza ta’ ħtija u r-rekwiżit li l-imġieba tal-awtorità kontraenti jkollha tiddevja b’mod sinjifikanti minn aġir ġustifikabbli?
                        
                     
                           (b)
                        
                        
                           l-eżistenza ta’ żball materjali fejn il-ħtija tal-awtorità kontraenti tkun parti minn valutazzjoni ġenerali iktar komprensiva?
                        
                     
                           (c)
                        
                        
                           li l-awtorità kontraenti tkun għamlet żball materjali, kbir u ovvju?
                        
                     
         
               2.
            
            
               L-Artikoli 1(1) u 2(1)(c) tad-Direttiva 89/665/KEE, jew dispożizzjonijiet oħra ta’ dik id-Direttiva, għandhom jiġu interpretati li jfissru li ksur ta’ dispożizzjoni dwar id-dritt ta’ akkwist taż-ŻEE, li skontha l-awtorità kontraenti mhix libera li teżerċita diskrezzjoni, jikkostitwixxi fih inniffsu ksur kwalifikat biżżejjed li jista’ jiskatta dritt għall-kumpens b’ċerti kundizzjonijiet?
            
         
               3.
            
            
               L-Artikoli 1(1) u 2(1)(c) tad-Direttiva 89/665/KEE, jew dispożizzjonijiet oħra ta’ dik id-Direttiva, jipprekludu regoli nazzjonali dwar l-għoti ta’ kumpens, jekk l-għoti ta’ kumpens minħabba li l-awtorità kontraenti tkun warrbet id-dispożizzjonijiet legali taż-ŻEE dwar il-kuntratti pubbliċi, jkun kundizzjonali fuq li l-fornitur, li jressaq il-kawża u jitlob kumpens billi jippreżenta preponderanza ċara, jiġifieri kwalifikata, ta’ evidenza, [it-tali fornitur] kellu jingħata l-kuntratt li kieku l-awtorità kontraenti ma għamlitx l-iżball?
            
         
               4.
            
            
               L-Artikoli 1(1) u 2(1)(c) tad-Direttiva 89/665/KEE, jew dispożizzjonijiet oħra ta’ dik id-Direttiva, jipprekludu regoli nazzjonali li permezz tagħhom l-awtorità kontraenti tista’ teħles lilha innifisha mit-talba għall-kumpens billi tinvoka li l-proċedura tal-offerti fi kwalunkwe każ kellha tkun imħassra bħala konsegwenza ta’ iżball li tkun għamlet l-awtorità kontraenti, apparti mill-iżball invokat mir-rikorrent, jekk dak l-iżball ma kienx fil-fatt invokat waqt il-proċedura tal-offerti? Jekk żball ieħor bħal dan jista’ jiġi invokat mill-awtorità kontraenti, id-Direttiva 89/665/KEE tipprekludi regola nazzjonali li permezz tagħha l-oneru tal-prova li dan l-iżball fil-fatt ma jeżistix jaqa’ fuq il-fornitur li jressaq l-azzjoni?
            
         
               5.
            
            
               Il-prinċipju fil-liġi taż-ŻEE ta’ trattament indaqs liema rekwiżiti jpoġġi fuq il-verifika effettiva mill-awtorità kontraenti tal-informazzjoni pprovduta fl-offerti marbuta mal-kriterji tal-għoti? Ir-rekwiżit għal verifika effettiva jkun intlaqa’ jekk l-awtorità kontraenti tkun kapaċi tivverifika li l-propjetajiet offruti fl-offerta jidhru li kienu ddeterminati b’mod affidabbli abbażi tad-dokumentazzjoni pprovduta fl-offerta? L-awtorità kontraenti kemm trid tkun kapaċi tivverifika preċiżament il-propjetajiet tal-oġġett tal-kuntratt offruti fl-offerta? Jekk l-offerent jikkommetti ruħu għal xi ċifra partikolari ta’ konsum għall-oġġett li fuqu ssir l-offerta u din iċ-ċifra tkun integrata fl-evalwazzjoni tal-offerta, l-obbligu ta’ verifika tal-awtorità kontraenti jkun intlaħaq jekk tkun kapaċi tivverifika li din iċ-ċifra hija ta’ min joqgħod fuqha fi ħdan ċertu marġni ta’ inċertezza, pereżempju madwar 20 fil-mija ‘l hawn jew ‘l hemm?
               Meta l-awtorità kontraenti tiġi biex tivverifika l-informazzjoni pprovduta mill-offerent konnessa mal-kriterju tal-għoti, jista’ r-rekwiżit għal verifika effettiva tal-offerti skont il-prinċipju ta’ trattament indaqs jintlaqa’ mill-fatt li l-awtorità kontraenti tkun qieset dokumentazzjoni xi mkien ieħor fl-offerta ta’ prezzijiet?